Internetul se revelează ca o cale de comunicare: 

Facă Domnul sa ne aflam in adevăr si in iubire, in lumina si in iubire 

Planeta Internet - Dialogul nostru are ca punct de pornire evenimentul pe care l-am conceput si realizat impreuna, in fata a 
mii de oameni, la sala Palatului din Bucureşti, in duminica dinaintea Crăciunului. Aniversandu-si un an de la apariţie, revista 
Planeta Internet a ales manifestarea Frăţiei Ortodoxe Romane tocmai pentru stabilirea unei comuniuni intre credinţa si 
comunicare, utilizând pentru aceasta "noul intrument" aflat acum la-ndemana noastră, Internetul. 

Părintele Galeriu -Atât cat reuşesc eu acum sa interpretez, generalizarea Internetului cred ca are o insemnatate la fel de 
mare ca răspândirea tiparului lui Guttenberg, incepand din 1473. Parca se face un salt in comunicare. 

- Un salt care deschide si alte forme, acum comunicarea se poate face direct, imediat, on-line, cum spun internautii, cu o 
diversitate si o arie de răspândire extraordinara. Iar noi, am ales ca tema, de aceasta data, religia ortodoxa. O farama de 
idee, sa zicem, inspre inobilarea unui instrument tehnic care, prin conţinutul mesajelor sale, poate sa spiritualizeze uriaşa 
"pânza de păianjen" ce inconjoara globul. 

- Vedeţi, acum, in aceasta epoca, mai bine zis, sfârşit de epoca si inceput de epoca, ştiinţa insasi vine in intampinarea 
religiei. Exprimând realul ştiinţa bate la porţile spiritului si da mărturie pentru Creator, exprimandu-L, nu zicdefinindu-L, 
pentru ca Dumnezeu nu poate fi definit... un Dumnezeu definit ar fi un Dumnezeu finit... dar talcuindu-L, daca vreţi, drept 
conştiinţa fundamentala a existentei, a Universului. 

Omul acum revine la interioritatea lui cea mai adânca si de acolo spre interioritatea cea mai adânca a universului, asa cum 
zicea psalmistul: "adânc pe adânc se cheamă". Adică, adâncul devine cu adâncul uman. Iar in alta parte acelas psalmist 
spune "ca Dumnezeu a pus in vistierii, adâncurile", adică adâncul din noi se afla in visteria lui Dumnezeu. 

- Părinte Galeriu, credeţi ca noul mijloc de comunicare ar putea contribui la apropierea omenirii spre sfinţenie, poate ajuta 
sa se facă inca un pas spre Dumnezeire? 

- Dragul meu, pentru mine un eveniment cu totul semnificativ l-a reprezentat acel moment in care a apărut, pe firmamentul 
ştiinţei si spiritului uman, informatica. Intr-o noapte am primit si eu acea cărţulie, nu prea mare, a lui Norman Wiener. Am 
citit-o, si-am zis: se inoieste lumea. Am făcut o asociere inteligibila, as numi-o intre informaţie, semnificaţia informaţiei in 
raport cu lumea pe care o exprima si informaţia divina. Altfel spus, revelaţia divina concepand universul ca un vas in care 
Dumnezeu se deavaluie si isi descoperă gândirea si iubirea Lui fata de lume. 

Fac o paranteza. Imi aduc aminte, de-acum peste 50 de ani trecuţi, când m-am manifestat si eu public printr-o lucrare 

despre Dumnezeu. Intraseră de-acum sovieticii si comunismul de vre-un an se instala, era prin '45. Preoţii, deşi eram tanar, 

mi-au cerut sa scriu ceva ca orientare si atunci am publicat o copie, despre misiunea noastră. Inca de atunci ii citam pe un 

astronom englez, care spunea "trebuie văzut Universul nu ca o maşina ci ca o mare gândire". 

In acest Univers care este expresia gândirii divine, revelaţia, descoperirea dumnezeiasca au primit-o si au exprimat-o sfinţii 

părinţi, oamenii duhovniceşti, misticii daca vreţi... Eu, ca ortodox, spun mai degrabă duhovnicul din om, mai propriu si mai 

autentic decât misticul din om. Misticism e in toate religiile si uneori misticismul cunoaşte multe aluviuni din lumea erorii si 

forme paralogice, paranationale, dar sa revin... 

Duhovnicescul este viata in Duhul Sfanţ al lui Dumnezeu si in el nu poate pătrunde nici un fel de alienare. Da, asa vedem 

noi ortodocşii. 

Si atunci, plecând de la acel moment de referinţa in istoria gândirii si spiritualităţii umane - 1948 - când s-a impus sau s-a 

revelat informatica si pana acum, la folosirea Internetului care este un rod al informaticii, un rod fericit, se oferă, după 

intelegerea mea, odată mai mult posibilitate oamenilor sa comunice. 

Imi revin in minte vorbele lui Emil Cioran referitoare la "de ce sunt asa de reci raţiunile - adevărurile pe care le emite 

raţiunea". Pentru ca ele nu comunica. Comunicarea le face vii. De aceea, noi creştinii ortodocşi, nu putem concepe raţiunea 

decât impreuna cu Duhul care da viata raţiunii, ii da frumuseţe, ii da mireasma, ii da forţa. Noi când zicem Duhul Sfanţ 

zicem duhul intelepciunii, duhul intelegerii, duhul sfatului, duhul tarii, al puterii, duhul bunei credinţe, duhul cunoştinţei, si 

duhul temerii de Dumnezeu, adică teama de a greşi, ca sa nu greşeşti, ca sa te afli in adevăr. E vorba aici si de teama 

ucigaşului sau a tâlharului. Ei bine, asa se revelează si Internetul, ca o cale de comunicare: facă Domnul sa ne aflam in 

adevăr si in iubire, in lumina si in iubire. 

De multa vreme a inceput comunicarea prin aparat, prin tehnica: de la telefon, după aceea radio, apoi televiziunea, si acum 

Internetul. Dar marea intrebare este: sunt oamenii mai apropiaţi unuii de alţii, când se afla la distante unul fata de celalalt? 

Dar, când sunt ei unul cu celalalt? Aici este problema. De aceea transfigurarea trebuie sa plece tot din spiritul de a crea. 

Asa si telefonia fara fir sau telegrafia, si radioul, si televiziunea si de acum si internetul care sunt realizări importante ale 

ştiinţei, ele trebuie sa cunoască si aceasta transfigurare. 

- Mesajul dumneavoastră de Crăciun s-a răspândit in direct de la aceasta manifestare in zeci de puncte ale Globului. In 
acelaşi timp, am captat navigând spre alte situri, pentru spectatori, imagini si texte cu un conţinut creştin. Dincolo de 
tehnica, de stabilirea legaturilor globale este vorba de conţinut, de ce transmitem... 

- Trebuiesc imbinate deopotrivă mesajul si inima, care este sufletul mesajului. O experienţa din viata sfinţilor: martirii erau 
supuşi inca din Imperiul Roman la torturi inimaginabile, si atunci când mureau, ii decapitau, erau consideraţi morţi numai 
când lise despărţea capul de trunchi. Ori, de aici noi am dedus unitatea mintii cu inima. Pentru ca rugăciuni facem cu 
mintea in inima care gândeşte cu mintea. Inima simte pe loc. Când se desparte mintea de inima, asa cum este despărţit 
capul de trup, murim, orice mesaj moare. Legătura intre minte si inima, adică intre lumina, adevăr si iubire. 

Deci, lumina, adevărul si iubirea Lui. Acesta este mesajul care as vrea sa-l transmit Internetului. 

- Imi reamintesc o expresie celebra a lui Malraux, acum la poarta dintre milenii, referitoare la secolul viitor daca "va fi mistic 
sau nu va fi deloc". Cum subtile nuanţe dau calitate intregului, după cele spuse de dumneavoastră, imi permit sa sugerez o 
parafraza, si va intreb daca "secolul va fi duhovnicesc sau nu va fi deloc"... 

- Dumneavoastră ati pronunţat expresia aidoma lui Malraux, de ce spun lucrul acesta? Andre Frossard, un alt academician 
francez căruia I s-a implinit o revelaţie in tinereţea lui pentru care a si scris: "Dumnezeu exista, eu l-am intalnit" se afla in 
cabinetul lui Malraux, când Malraux, probabil dialogând cu dansul, a rostit aceasta sintagma celebra, si intocmai a zis 
"secolul XXI va fi mistic sau nu va fi deloc". Pretutindeni in mass-media s-a notat "va fi religios sau nu va fi religios"... El a 



zis mistic. Andre Malraux a fost un mare om de cultura, un excepţional om care in "Condiţia umana" a remarcat faptul ca 
"numai omul se bate pentru idei". Sunt expresii comune desigur dar, vedeţi, unii gânditori le exprima sintetic si apoi ele 
raman ca atare. El a spus mistic - ca om de cultura, eu spun duhovnicesc - ca preot ortodox. Insa sintagma lui este 
marcata cu aceasta viziune pentru ca a inteles mistic tot la fel, mergând către interioritatea cea pura, la locul de talc al 
omului cu Dumnezeu, in adânc, care este in duhul omului adânc. 

Părinţii bisericii vorbesc de trei mişcări: o mişcare care este a omului când apare pe lume spre in afara, a pruncului, din 
interior spre in afara, ia cunostiinta de lume, după aceea petrece o buna bucata de vreme in lume si apoi se intoarce 
inlauntru unde-l respirare divina. 

Este nevoie de intoarcere inapoi la sursa, in profunzime, deci cuvântul mistic dezvăluie aceasta stare de profunzime a 
existentei pe care noi o definim telogic ortodox: viata in Duhul Sfanţ, in Duhul lui Hristos, in Duhul lui Dumnezeu. De aceea 
am zis s-o denumim duhovniceasca. Mistic inseamna ceva tainic, ascuns, din limba greaca, deci tainic, ascuns... 
Dumnezeu a pus in visteriile lui adâncul... Deci e un demers tot către acolo, cele doua expresii mistic si duhovnicesc sunt in 
acord principial. Duhovnicescul este insa autenticul revelaţiei divine, descoperind inrudirea de dialog: Duhul Sfanţ si Duhul 
omului sau Spiritul. 

- Putem sa ne proiectam puţin in viitor, gândind la dezvoltarea "satului global", cu facilităţile lui tehnice care ne fac pe toţi 
egali in ceea ce priveşte accesul la cunoaştere, părtaşi la dimensiunea cunoaşterii. Cum ar trebui sa ne manifestam in 
secolul următor? 

- Vedeţi, oare cum sesizam noi realul? Tot ca un semn al timpului. Eu vad si demersurile profunde, tocmai dimensiunea 
definitorie a omului adică a fiinţei spirituale, in istoria religiilor. Si ma refer indeosebi la Mircea Eliade care a pus aceasta 
problema capitala, "omul nu s-ar fi putut constitui ca on decât numai prin sacru, prin divin". Se refera la trei noţiuni 
fundamentale: concept de fiinţa ca realitate eterna... nu fluxul haotic, zice el, al lucrurilor, ci ceva care exista de veci, fiinţa 
divina. Fiinţa, sens si adevăr. Fiinţa, sens al existentei, si adevăr, relaţia mea intre intelect si real. Fara aceste trei teluri care 
sunt hatarate in sacru omul nu ar putea sa se numească om. Sesizarea lui este fundamental epocala si ma bucur ca un 
roman este cel care a marturisit-o si care si-a tras seva din tradiţia noastră, din spiritualitatea noastră si din cea indiana 
unde a studiat el, dar face adresa, spune, de aicea. 

O vreme lumea a mers pe raţionalitatea Universului intemeiata tot in biblic, ca zice Evanghlia după loan: "la inceput era 
cuvântul, cuvântul era Dumnezeu si Dumnezeu era cuvântul". Iar cuvânt in limba greaca e "logos", deci raţiune, logica, si 
toate printr-insul s-au făcut, si fara el nimic nu s-a făcut, fara logos, fara raţiune. Deci s-a mers pe raţionalitatea Universului 
si foarte bine s-a mers, dar la un moment dat omul, el insusi impartasit fiind cu raţiune, s-a autonomizat intr-un fel ca si cum 
el ar fi raţiunea lumii. El este conştiinţa lumii, dar nu raţiunea lumii. Ajunşi la unele eşecuri, bunăoară sa dau un singur 
exemplu: când Darwin a văzut evoluţia pentru existenta si selecţie naturala, a trebuit sa facă din selecţia naturala o raţiune, 
vrând a distruge pe cei mai slabi sau cum spunea Nitzche: "zdrobiţi mielul, mila nu-l demna de om" si asa mai departe... 
Asta-I raţiune si raţionalitate a lumii. Astăzi sunt mărturii din ce in ce mai autentice care isi fac loc in gândirea umana ca 
raţionalismul, dezrădăcinat din Dumnezeu a dus la eşecuri, a adus acest umanism al Renaşterii care pune accentul pe om 
socotindu-l "măsura tuturor lucrurilor" sau reformulata de Leonardo Da vinci "Omul modelul Universului". Acest umanism de 
la secolul XV pana la secolul XX a condus la cel mai inuman secol din istoria lumii, secolul XX, cu doua războaie mondiale, 
cu lagăre de asasinat in masa, gulaguri, camere de gazare si celelalte. Deci, raţiune dezrădăcinata din logosul divin. Ori 
acum, lumea se intoarce, isi da seama de aceste eşecuri tragice ale individualismului, egocentrismului, 
antropocentrismului... lumea se intoarce la Dumnezeu. Dumneavoastră ati pronunţat mai devreme, ati zis "globalizare", 
noţiunea creaza niţel unele confuzii un fel de sincretism... 

Lumea trebuie sa se intoarca la autenticul adevăr, la autentica condiţie umana a omului, adică omul creat după chipul lui 
Dumnezeu. Dădeam o talcuire unui cuvânt din Evanghelie, unde-l vorba de parabola celor zece fecioare: cinci intelepte, 
cinci neintelepte. Cele neintelepte n-aveau untdelemn adică lumina, lumina divina si atunci când ele au intarziat si-au 
ciocănit in usa: "Doamne deschide-ne noua" si Mântuitorul le răspunde: "Adevăr va spun vouă, nu va cunosc pe voi, 
adevărat nu va ştiu pe voi". Ele au intrebat: "Cum Doamne, nu ne ştii Tu pe noi, ce cuvânt este acesta?". Si cercetând in 
originalul grecesc al Noului Testament am găsit acolo interpretarea: "Nu recunosc chipul meu in voi", deci chipul nostru 
autentic este in Hristos fiul lui Dumnezeu. Atunci intoarcerea la acest model unic care da unitate lumii originare si care da 
pentru orice minte autenticul adevăr, ne da adevărul... astfel am putea intelege "globalizarea". 

Omul, sau modelul omului, nu este simplu uman ci e divin uman. Nu e simplu uman de ce? Căutaţi in toata istoria lumii un 
om absolut, numai in dimensiunea lui antropocentrica si nu-l veţi găsi, cu onestitate, sa fim sinceri. Si nu poate fi in 
dimensiunea lui numai umana pentru ca originalul a fost creat după chipul lui Dumnezeu. Asta este definiţia biblica a 
omului: de a fi creat după chipul lui Dumnezeu, in perspectivele unei infinite asemănări cu Dumnezeu. Si atunci, modelul 
omului nu e simplu uman ci divin uman. Nu e simplu "omul" ci Dumnezeu Omul - Hristos. 

Imi ingaduiti sa introduc acum, la sfârşit, o dilema pariziana citata după un profesor de la Institutul Catolic din Paris: 
"Alternativa occidentului, zice el, Dumnezeu sau omul?" Am rămas uimit, ce sa alegi atunci? Dumnezeu sau omul?! Si a 
scanteiat răspunsul: "Nici numai Dumnezeu, nici numai omul ci Dumnezeu Omul - lisus Hristos, asa cum s-a descoperit". 
Si asa am praznuit noi astăzi naşterea Lui, ca un etern astăzi, model pentru conştiinţa si condiţia umana: Dumnezeu Omul 
care ne da răspuns la toata problematica umana, pentru ca Dumnezeu este sursa si infinitul lor. 

Interviu consemnat de Octavian Greavu 



